Eva Kjer Hansen (V), 2007-01-16:
Jeg vil så starte med at takke de tilstedeværende ordførere for deres opbakning til lovforslaget og sige, at jeg er meget enig med ordførerne i, at vi skal værne om folks retssikkerhed og sørge for at være meget omhyggelige med den her magtanvendelse.
Jeg er meget enig med fru Lise von Seelen i, at det også gælder om at forebygge, at magtanvendelsen overhovedet finder sted.
Vi vil også prøve at se på, om de gældende indberetningsskemaer skal moderniseres, så den viden, skemaerne giver, kan indgå i beslutningsgrundlaget, når kommunalbestyrelsen skal drøfte, hvilke foranstaltninger der skal gennemføres for at minimere anvendelsen af indgreb i selvbestemmelsesretten.
Vi vil simpelt hen følge op på, hvordan vi kan udbrede viden og kendskab til, hvordan man bedst griber det an på det her område.
For det er, som det blev understreget, noget, der går meget tæt på borgerne, og derfor er det vigtigt at arbejde med det.
Jeg vil så også fremhæve, at det jo er taget med i lovforslaget, at der foreslås en ny revision af reglerne i folketingsåret 2009-2010, da jeg synes, at Folketinget sådan jævnligt bør forholde sig til det her område og tage en debat om det.
Men jeg tror egentlig, jeg forstod anmodningen, som at det også kunne være lækkert med et lille notat om, hvad det er, der står i den her tykke bog, og det skal vi gerne levere fra ministeriets side.
Hermed sluttede forhandlingen, og lovforslaget overgik derefter til anden behandling.
Afstemning
Der er her tale om et lovforslag, der vil give medlemmerne af de kommunale ældreråd et retskrav på befordringsgodtgørelse i forbindelse med møder i ældrerådene.
Ældrerådene udfører et vigtigt stykke arbejde som demokratisk talerør for de ældre i kommunen og har jo en særlig betydning i forhold til især de svage ældre, som kan have vanskeligt ved at blande sig i debatten om forhold, der har betydning for dem.
Problemet er, at der i dag ikke er lovhjemmel til, at kommunalbestyrelsen kan udbetale befordringsgodtgørelse til ældrerådets medlemmer.
Og vi har i Socialministeriet fået henvendelser om dette ikke kun fra lokale ældreråd, men også fra Sammenslutningen af Ældreråd i Danmark, der peger på det uheldige i, at udgifter til transport kan udgøre en barriere, så nogle ældre vil vælge ikke at lade sig stille op til ældrerådene.
Medlemmerne af ældrerådet yder jo i lighed med f.eks. handicaporganisationernes medlemmer i handicaprådet en værdifuld indsats i det kommunale arbejde og er med til at sætte ting på dagsordenen.
Og derfor synes jeg, at det vil være rimeligt, at vi ligestiller disse medlemmer med hensyn til at kunne modtage diæter, erstatning for tabt arbejdsfortjeneste og udgiftsgodtgørelse.
Så jeg er altså indstillet på, at ældrerådene ikke alene skal have befordringsgodtgørelse, som SF er inde på, men at vi faktisk foretager en egentlig ligestilling med medlemmer af handicaprådene.
Befordringsgodtgørelse er en udgift, som enkeltmedlemmer har ved deres hvervs udførelse, og er ikke en udgift ved ældrerådets virksomhed.
Ja, det er jo en ministers opgave også at gå ind i det lovtekniske i forhold til, hvordan man bedst får formuleret det her, så det bliver gældende.
Der er krav om, at lovgivningen jo skal være klart og entydigt formuleret, og der må jeg så sige, at det vil være mest hensigtsmæssigt, at enkeltmedlemmers udgifter reguleres i et selvstændigt stykke i en paragraf, hvor der henvises til reglerne i § 16 a i lov om kommunernes styrelse.
Det svarer så til den måde, man har gjort det i forhold til handicaprådene.
Der synes jeg det er vigtigt med parallelitet.
Jeg er altså villig til at tage fat på den problemstilling, som SF rejser med det her lovforslag.
Jeg vil gerne drøfte med partierne, hvordan vi så også kan sikre en finansiering af at foretage en sådan ligestilling.
Så med disse ord må jeg afvise lovforslaget, som det foreligger, men jeg vil altså gerne være med til, at vi partierne imellem drøfter, hvordan og hvorledes vi kan finde en finansiering, sådan at vi kan lave en egentlig ligestilling med de forhold, der gør sig gældende i forbindelse med handicaprådene.